कोविड-19 पालीगंज मामला: मृतक दूल्हे के पिता के ख़िलाफ़ मामला दर्ज
पटना: कोरोना वायरस महामारी के बीच पटना के पालीगंज में शादी के दो दिन बाद ही दूल्हे की मौत मामले में उसके पिता के ख़िलाफ़ दिशा-निर्देश का उल्लंघन करने के संबंध में मामला दर्ज हुआ है। यहां शादी समारोह के बाद कई लोग संक्रमित पाए गए हैं।
जिला प्रशासन ने एक बयान में बताया कि बृहस्पतिवार देर रात अम्बिका चौधरी के ख़िलाफ़ मामला दर्ज हुआ। चौधरी के बेटे की मौत 17 जून को शादी के दो दिन बाद हो गई थी। उसे तेज बुखार था।
प्रशासन को भनक लगने से पहले ही दूल्हे के परिवार ने उसका अंतिम संस्कार भी कर दिया। लेकिन पालीगंज प्रखंड में पड़नेवाले डीहपाली गांव में जांच शिविर लगाए गए और 259 नमूने की जांच हुई जिनमें से 95 लोग संक्रमित पाए गए।
इसके बाद सभी संक्रमितों को पृथक केंद्र भेज दिया गया और जिला अधिकारी कुमार रवि के निर्देश के अनुसार शादी समारोह में कोरोना वायरस के संबंध में तय किए गए दिशा-निर्देशों के उल्लंघन की जांच हो रही है।
बयान में कहा गया, ‘‘ ऐसा पाया गया कि शादी में 50 से ज्यादा लोग जमा हुए थे और सामाजिक दूरी और मास्क पहनना भी सुनिश्चित नहीं किया गया था। बीडीओ चिरंजीव पांडे ने पालीगंज पुलिस थाने में संबंधित प्रावधानों के तहत चौधरी के ख़िलाफ़ मामला दर्ज कराया है।’’
मृतक दूल्हा गुड़गांव में सॉफ्टवेयर इंजीनियर था और वह मई के आखिर में शादी के लिए ही घर लौटा था। उसकी शादी 15 जून को तय थी और उसमें शादी के कुछ दिन पहले ही संक्रमण के लक्षण दिखने लगे थे। ऐसा कहा जा रहा है कि दूल्हे के आग्रह के बाद भी शादी नहीं रोकी गई।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva